ทารกกินนมแม่อย่างเดียว 6 เดือนดีที่สุด ?หลัง 6 เดือน ค่อยให้อาหารตามวัยคู่กับนมแม่
นายแพทย์เอกชัย เพียรศรีวัชรา รองอธิบดีกรมอนามัย เปิดเผยว่า จากกรณีโลกออนไลน์แชร์ข้อมูลผู้ใช้ TikTok รายหนึ่ง ใช้ข้าวบดป้อนทารก อายุประมาณ 1 - 2 เดือน ว่า ถือเป็นการกระทำที่อันตรายต่อสุขภาพทารกอย่างยิ่ง ไม่ควรนำไปเป็นแบบอย่าง เนื่องจากระบบการย่อยอาหารของทารกยังไม่สมบูรณ์  อาจส่งผลให้เกิดความผิดปกติ เช่น ท้องอืด อาหารไม่ย่อย ท้องผูก ท้องเสีย แพ้อาหาร และเสี่ยงต่อการเสียชีวิตจากลำไส้อุดตัน แต่เมื่ออายุ 6 เดือน ระบบย่อยและดูดซึมอาหารพัฒนาได้ค่อนข้างสมบูรณ์แล้ว จึงให้เริ่มกินอาหารที่เหมาะสมตามวัย เช่น กล้วยน้ำว้า ไข่แดง ข้าว ผัก ผลไม้ และสารอาหารอื่นๆ เน้นอาหารสะอาดปลอดภัน ควบคู่กับการกินนมแม่ต่อเนื่องไปจนถึงอายุอย่างน้อย 2 ปี โดยการเริ่มต้น ควรให้อาหารเหลวในปริมาณน้อยๆ เพื่อง่ายต่อการฝึกกลืนและกระบวนการย่อย ช่วงเวลาในการให้อาหารเสริมชนิดใหม่ๆ ที่เด็กยังไม่เคยกิน ควรเป็นเวลาเช้าหรือกลางวัน ที่ผู้เลี้ยงดูสามารถสังเกตท่าทีของเด็กหลังการได้รับอาหารได้ใกล้ชิด เมื่อเด็กกินได้ดีในวันแรกๆ ค่อยเพิ่มปริมาณและความเข้มข้นของอาหารเสริมขึ้นช้าๆ กินคู่กับนมแม่ แล้วค่อยๆ เพิ่มจำนวนมื้ออาหารตามวัยเมื่ออายุลูกเพิ่มขึ้น จนครบ 3 มื้อ เมื่ออายุ 10-12 เดือน ค่อยๆ เพิ่มปริมาณและความหยาบ ของอาหารขึ้นตามอายุ ให้อาหารรสธรรมชาติ หลีกเลี่ยงการปรุงแต่งรส น้ำดื่มควรเป็นน้ำสะอาด หลีกเลี่ยงเครื่องดื่มรสหวาน และน้ำอัดลม ฝึกวิธีดื่มกินให้สอดคล้องกับพัฒนาการตามวัยและเล่นกับลูกสร้างความผูกพัน หมั่นติดตามการเจริญเติบโตและพัฒนาการ